
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 23 noiembrie 2011

Nr.29/203
RAPORT

asupra propunerii legislative privind introducerea unor măsuri pentru creşterea prestigiului educaţiei în învăţământul primar, clasele I-IV, şi gimnazial
(Plx. 523/2011)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx. 523 din 19 septembrie 2011, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă privind introducerea unor măsuri pentru creşterea prestigiului educaţiei în învăţământul primar, clasele I-IV, şi gimnazial.


Pentru întocmirea raportului, Comisia a analizat avizele primite de la Comisia juridică, de disciplină şi imunităţi, Comisia pentru buget, finanţe şi bănci, Comisia pentru administraţie publică, amenajarea teritoriului şi echilibru ecologic, Comisia pentru egalitatea de şanse între femei şi bărbaţi, avizul Consiliului Legislativ, precum şi Punctul de vedere al Guvernului.

Propunerea legislativă are ca obiect de reglementare instituirea unei ţinute vestimentare obligatorii pentru elevii din învăţământul primar, clasele I-IV, şi gimnazial, clasele V-VIII, care să fie reprezentativă, în funcţie de zonă, tradiţie, profil, având ca scop eliminarea oricărei forme de discriminare între elevi. 

2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.

3. La lucrările Comisiei au fost prezenţi 19 deputaţi, din totalul de 27 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi: domnul Andrei Gheorghe Kiraly – secretar de stat şi domnul Ioan Ciucă – director în cadrul Ministerului Educaţiei, Cercetării, Tineretului şi Sportului.


5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională. 

În urma dezbaterii, în şedinţele din 25 octombrie, 02, 14 şi 22 noiembrie 2011, Comisia, cu 11 voturi pentru respingere şi  8 voturi împotriva respingerii, propune Plenului Camerei Deputaţilor respingerea propunerii legislative, din următoarele considerente:

- iniţiativa legislativă nu este corelată cu prevederile Legii educaţiei naţionale nr. 1/2011;

- reglementările formulate nu fac obiectul unei legi, ci a unui regulament specific, care să fie elaborat de Ministerul Educaţiei, Cercetării, Tineretului şi Sportului;

 - aplicarea măsurilor propuse prin această iniţiativă legislativă, conform cărora în situaţia elevilor care beneficiază de burse de ajutor social, contravaloarea ţinutei vestimentare şcolare va fi suportată din bugetul administraţiei publice locale la începutul fiecărui an şcolar, ar determina un efor bugetar suplimentar;


- sursele de finanţare nu sunt precizate, fiind încălcate prevederile art. 14 din Legea nr. 273/2006 privind finanţele publice locale, cu modificările şi completările ulterioare. 

